Moldavia në krizë
Kriza ka përfshirë Moldavinë ndërkohë që korrupsioni në vend kërcënon stabilitetin
Një krizë financiare në Moldavi, një ndër vendet më të varfëra të Evropës, ka nxjerrë në pah korrupsionin me rrënjë të thella që po favorizon partitë politike pro-Rusisë, duke rrezikuar kështu stabilitetin e Moldavisë. Muaj të tërë protestash pranë godinave qeveritare kanë risjellë pamje të ngjashme me ato të Ukrainës fqinje, dhe vendet perëndimore po pezullojnë ndihmën financiare derisa qeveria të ndërmarrë reformat e nevojshme. Protestuesit përpara godinës së qeverisë në Moldavi janë duke mbledhur firma për të kërkuar zgjedhje të parakohshme, një zgjedhje të drejtpërdrejtë të presidentit, si dhe heqjen e imunitetit për parlamentarët. Ata thonë se qeveria është e korruptuar dhe nën kontrollin e oligarkëve me influencë, akuza këto që mohohen nga Kryeministri, Pavel Filip gjatë një interviste ekskluzive për Zërin e Amerikës. Por, ai e pranon se duhet të kishin ndërmarrë hapa ligjorë për të rifituar besimin e publikut. Moldavia u zhyt në krizë pasi 1/8-ta e GDP-së së saj, një miliardë dollarë, u zhdukën nga bankat. Mbështetësit perëndimorë kanë ngrirë mbështetjen financiare derisa të arrihen reformat e synuara. Kampe protestuesish të ngritura që në muajin shtator ngjasojnë me revolucionin në Ukrainë, megjithëse deri më tani palët kanë treguar vetëpërmbajtje. Partitë politike pro-Rusisë po fitojnë mbështetje për shkak të keqpërdorimit të marrëdhënies së Moldavisë me Perëndimin. Ndërkaq, shitësit përballë godinës së qeverisë po shesin “Martisor”, një produkt tradicional që simbolizon një fillim të ri.